縣圃蓮花方開同時木犀吐芳劉光遠仙尉賦詩爲和韻
作者：程公許
朝代：宋

paragraphs: 季夏苦積陰，泥逕殊窘步。
彼姝水花紅，媚此晴色暮。
邂逅小山桂，纔洗仙掌露。
相携齋閣來，不著丹鉛污。
杲之與黄香，胡爲此同聚。
向來古錦九，散落不知數。
吟腸久荒澁，幽賞但默喻。
殷勤吳市仙，能供巖壑趣。
詩味淡愈佳，交情凝有素。
我願同蔦蘿，得與長松附。